RÅDETS AFGØRELSE 2014/129/FUSP

af 10. marts 2014

om fremme af det europæiske net af uafhængige ikkespredningstænketanke til støtte for gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og artikel 31, stk. 1, og

ud fra følgende betragtninger:

Det Europæiske Råd vedtog den 12. december 2003 EU's strategi mod ikkespredning af masseødelæggelsesvåben (i det følgende benævnt »EU's WMD-ikkespredningsstrategi«), som i kapitel III indeholder en oversigt over foranstaltninger, som skal træffes både i Unionen og i tredjelande for at bekæmpe en sådan spredning.

Den 8. december 2008 vedtog Rådet et sæt konklusioner og et dokument om nye EU-aktionslinjer i bekæmpelsen af spredning af masseødelæggelsesvåben og deres fremføringsmidler (i det følgende benævnt »de nye aktionslinjer«), hvori det hedder, at spredning af masseødelæggelsesvåben er en af de største sikkerhedsudfordringer, og at ikkespredningsaktiviteter udgør en væsentlig del af den fælles udenrigs- og sikkerhedspolitik (FUSP).

I de nye aktionslinjer understreger Rådet, at Unionens indsats til forebyggelse af spredning med fordel kan støtte sig på et ikkestatsligt ikkespredningsnet, der samler udenrigspolitiske institutioner og forskningscentre, der er specialiseret i Unionens strategiske områder, og samtidig baserer sig på de nyttige net, der allerede findes. Et sådant net kan udvides til institutioner i tredjelande, som EU fører specifikke ikkespredningsdialoger med.

Det Europæiske Råd vedtog på mødet den 15. og 16. december 2005 EU-strategien for bekæmpelse af ulovlig ophobning af og handel med håndvåben og lette våben (SALW) samt ammunition hertil (i det følgende benævnt »EU's SALW-strategi«), som fastlægger retningslinjerne for Unionens indsats på SALW-området. EU's SALW-strategi tager udgangspunkt i, at ulovlig ophobning af og handel med SALW udgør en alvorlig trussel mod den internationale fred og sikkerhed.

EU's SALW-strategi har som et af sine mål at fremme en effektiv multilateralisme for at udforme mekanismer på internationalt og regionalt plan samt inden for Unionen og medlemsstaterne til bekæmpelse af udbud og destabiliserende spredning af SALW og ammunition hertil.

Den 26. juli 2010 vedtog Rådet afgørelse 2010/430/FUSP (1) , som oprettede det europæiske net af uafhængige ikkespredningstænketanke og fastslog, at den tekniske gennemførelse af afgørelsen skulle varetages af EU's konsortium for ikkespredning (i det følgende benævnt »konsortiet«).

Udvælgelsen af konsortiet til eneste støttemodtager i dette tilfælde er begrundet i Unionens ønske om med støtte fra medlemsstaterne at videreføre det frugtbare samarbejde med et net af europæiske tænketanke, som bidrager til skabelsen af en fælles europæisk ikkesprednings- og nedrustningskultur samt hjælper Unionen med at udvikle og udforme dets politikker på disse områder og øge Unionens synlighed. Selve karakteren af konsortiet, der skylder Unionen sin eksistens og er helt afhængig af EU-støtte, gør en 100 %-finansiering nødvendig i dette tilfælde. Konsortiet har ingen uafhængige finansielle ressourcer eller juridisk autoritet til at fremskaffe andre midler. Desuden har konsortiet ikke blot oprettet de fire forvaltende tænketanke, men også etableret et net med over 60 tænketanke og forskningscentre, som kombinerer næsten al den ikkestatslige ekspertise i Unionen.

Hidtil har konsortiet afholdt to EU-ekspertseminarer i maj 2011 og juni 2013 i Bruxelles og to større internationale ikkespredningskonferencer i februar 2012 og september/oktober 2013 i Bruxelles, og der er desuden på konsortiets websted blevet offentliggjort 31 særlige politikpapirer. Webstedet blev søsat i foråret 2011 og er siden da blevet løbende ajourført, bl.a. gennem offentliggørelse af et e-nyhedsbred hver anden måned: nonproliferation.eu. Over 60 europæiske uafhængige tænketanke har tilmeldt sig konsortiets net siden dets start.

Ved Rådets afgørelse 2010/799/FUSP (2) og 2012/422/FUSP (3) har konsortiet fået til opgave at tilrettelægge to seminarer om at fremme opbygningen af gensidig tillid og til støtte for en proces med henblik på at oprette en zone i Mellemøsten, som er fri for WMD og fremføringsmidler, som blev afholdt i juli 2011 og november 2012 i Bruxelles. Desuden fik konsortiet ved Rådets afgørelse 2013/43/FUSP (4) til opgave at tilrettelægge to lukkede seminarer for at fremme en vellykket afslutning på forhandlingerne om en våbenhandelstraktat på FN's konference i marts 2013 —

VEDTAGET DENNE AFGØRELSE:

Artikel 1

1. Med henblik på at bidrage til at styrke gennemførelsen af EU's WMD-ikkespredningsstrategi, som er baseret på principperne om effektiv multilateralisme, forebyggelse og samarbejde med tredjelande, forlænges den fortsatte fremme af og støtte til aktiviteterne i EU's net af uafhængige ikkespredningstænketanke herved i tre år med henblik på at styrke følgende mål:

at give dem, der deltager i Rådets relevante forberedende organer, mulighed for at konsultere nettet om ikkespredningsspørgsmål og give medlemsstaternes repræsentanter mulighed for at deltage i nettets møder

at fungere som et nyttigt springbræt for Unionens og det internationale samfunds ikkespredningsaktiviteter, navnlig ved at forelægge rapporter og/eller henstillinger for repræsentanterne for Unionens højtstående repræsentant for udenrigsanliggender og sikkerhedspolitik (HR)

at medvirke til at øge tredjelandes bevidsthed om spredningsudfordringerne og om nødvendigheden af at arbejde sammen med Unionen og inden for rammerne af multilaterale fora, navnlig De Forenede Nationer, for at forebygge, hindre, standse og om muligt fjerne spredningsprogrammer, der giver anledning til bekymring globalt

at bidrage til at udvikle ekspertise og institutionel kapacitet om ikkesprednings- og nedrustningsspørgsmål i EU's og tredjelandes tænketanke og regeringer.

2. I lyset af EU's SALW-strategi skal aktiviteterne i det europæiske net af uafhængige ikkespredningstænketanke ikke begrænses til at omhandle spørgsmål vedrørende truslerne som følge af spredningen af masseødelæggelsesvåben og deres fremføringsmidler, men også omfatte spørgsmål vedrørende konventionelle våben, herunder SALW. Inddragelsen af spørgsmål vedrørende konventionelle våben i nettets aktiviteter vil give et enestående redskab til dialog og henstillinger om Unionens indsats på dette område inden for rammerne af gennemførelsen af EU's SALW-strategi og Unionens politik for konventionelle våben.

3. De projekter, Unionen skal støtte, skal i den forbindelse omfatte følgende specifikke aktiviteter:

tilvejebringe midler til tilrettelæggelse af tre årlige rådgivende møder og op til syv ad hoc-seminarer for eksperter og fagfolk om hele spektret af ikkesprednings- og nedrustningsspørgsmål, herunder både ukonventionelle og konventionelle våben, med henblik på at forelægge HR's repræsentanter rapporter og/eller henstillinger

oprette en hjælpetjeneste i konsortiet for at yde ad hoc-ekspertise om hele spektret af ikkesprednings- og nedrustningsspørgsmål, herunder både ukonventionelle og konventionelle våben, med en svartid på højst to uger

tilvejebringe midler til afholdelse af tre årlige konferencer med tredjelande og civilsamfundet om ikkespredning og nedrustning med henblik på at fremme EU's WMD-ikkespredningsstrategi og EU's SALW-strategi på internationalt plan og betydningen af EU-institutioner og tænketanke i Unionen i den forbindelse og derved øge synligheden af Unionens politikker på dette område og fremlægge rapporter/og eller henstillinger for HR's repræsentanter

tilvejebringe midler til forvaltning og udvikling af en internetplatform, der skal lette kontakterne og skabe en forskningsdialog inden for nettet af tænketanke, som analyserer spørgsmål vedrørende forebyggelse af spredningen af masseødelæggelsesvåben og konventionelle våben, herunder SALW, samt uddannelse af en ny generation af eksperter inden for ikkespredning og nedrustning

tilvejebringe midler til at skabe større bevidsthed og udvikle ekspertise og institutionel kapacitet inden for ikkespredning blandt tænketanke og regeringer i EU og tredjelande

Bilaget indeholder en detaljeret beskrivelse af projekterne.

Artikel 2

1. HR har ansvaret for gennemførelsen af denne afgørelse.

2. Den tekniske gennemførelse af de i artikel 1, stk. 3, omhandlede projekter varetages af EU's konsortium for ikkespredning baseret på la Fondation pour la Recherche Stratégique (FRS), Peace Research Institute Frankfurt (HSFK/PRIF), International Institute for Strategic Studies (IISS) og Stockholm International Peace Research Institute (SIPRI). Konsortiet udfører denne opgave under HR's ansvar. Med henblik herpå aftaler HR de nødvendige arrangementer med konsortiet.

3. Medlemsstaterne og EU-Udenrigstjenesten foreslår, hvilke prioriteter og emner af specifik interesse med henblik på evaluering i konsortiets forskningsprogrammer der skal behandles i arbejdsdokumenter og på seminarer i overensstemmelse med Unionens politikker.

Artikel 3

1. Det finansielle referencegrundlag for gennemførelsen af de i artikel 1, stk. 3, nævnte projekter er på 3 600 000 EUR.

2. De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med konsortiet. Det skal fremgå af aftalen, at konsortiet sørger for, at Unionens bidrag til projektet bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af aftalerne.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter fra konsortiet. Disse rapporter skal danne udgangspunkt for Rådets evaluering.

2. Kommissionen aflægger rapport om de finansielle aspekter af de i artikel 1, stk. 3, omhandlede projekter.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 36 måneder efter indgåelsen af finansieringsaftalen i artikel 3, stk. 3.

Den udløber dog seks måneder efter ikrafttrædelsen, hvis den pågældende finansieringsaftale ikke er indgået inden da.

(1) Rådets afgørelse 2010/430/FUSP af 26. juli 2010 om oprettelse af et europæisk net af uafhængige ikkespredningstænketanke til støtte for gennemførelsen af EU's strategi mod spredning af masseødelæggelsesvåben (EUT L 202 af 4.8.2010, s. 5).

(2) Rådets afgørelse 2010/799/FUSP af 13. december 2010 om støtte til en tillidsskabende proces, der fører til oprettelse i Mellemøsten af en zone, som er fri for masseødelæggelsesvåben og deres fremføringsmidler, til støtte for gennemførelsen af EU's strategi mod spredning af masseødelæggelsesvåben (EUT L 341 af 23.12.2010, s. 27).

(3) Rådets afgørelse 2012/422/FUSP af 23. juli 2012 til støtte for en proces, der fører til oprettelse i Mellemøsten af en zone, som er fri for kernevåben og alle andre masseødelæggelsesvåben (EUT L 196 af 24.7.2012, s. 67).

(4) Rådets afgørelse 2013/43/FUSP af 22. januar 2013 om fortsatte EU-aktiviteter til støtte for forhandlingerne om traktaten om våbenhandel inden for rammerne af den europæiske sikkerhedsstrategi (EUT L 20 af 23.1.2013, s. 53).

BILAG

DET EUROPÆISKE NET AF UAFHÆNGIGE IKKESPREDNINGSTÆNKETANKE TIL STØTTE FOR GENNEMFØRELSEN AF EU'S STRATEGI MOD SPREDNING AF MASSEØDELÆGGELSESVÅBEN (EU'S WMD-IKKESPREDNINGSSTRATEGI)

1. Mål

Formålet med denne afgørelse er at bekræfte og yderligere gennemføre den politikanbefaling, som Rådet den 8. december 2008 formulerede i et dokument om nye EU-aktionslinjer i bekæmpelsen af spredning af masseødelæggelsesvåben og deres fremføringsmidler. Ifølge dette dokument kan Unionens indsats til bekæmpelse af spredning med fordel støtte sig på et ikkestatsligt ikkespredningsnet, der samler udenrigspolitiske institutioner og forskningscentre, der er specialiseret i Unionens strategiske områder, og samtidig basere sig på de nyttige net, der allerede findes. Et sådant net kan udvides til institutioner i tredjelande, som EU fører specifikke ikkespredningsdialoger med.

Dette net af uafhængige ikkespredningstænketanke skal fortsat tilskynde til en politisk og sikkerhedsrelateret dialog og langsigtet drøftelse om foranstaltninger til bekæmpelse af masseødelæggelsesvåben og deres fremføringsmidler og de indbyrdes forbundne spørgsmål om nedrustning i civilsamfundet og specielt blandt eksperter, forskere og akademikere.

Nettets arbejde skal udvides til også at omfatte spørgsmål vedrørende konventionelle våben, herunder SALW, samt foranstaltninger til at sikre den løbende gennemførelse af EU-strategien for bekæmpelse af ulovlig ophobning af og handel med SALW samt ammunition hertil. Nettet skal medvirke til at udvikle nye facetter af EU's indsats med henblik på at dække både forebyggelses- og reaktionsdimensionerne af sikkerhedsspørgsmål vedrørende konventionelle våben, herunder ulovlig handel med og voldsom ophobning af SALW og ammunition hertil, som fastsat i den relevante EU-strategi. Forebyggelse af ulovlig og ureguleret handel med konventionelle våben, herunder SALW, er også blevet anerkendt som en af Unionens prioriteter inden for rammerne af våbenhandelstraktatprocessen.

Nettet skal kunne medvirke til at øge bevidstheden hos tredjelande om udfordringerne vedrørende spredning af masseødelæggelsesvåben og konventionelle våben, herunder ulovlig handel med og voldsom ophobning af SALW og ammunition hertil, og om nødvendigheden af at arbejde sammen med Unionen og inden for rammerne af multilaterale fora, navnlig De Forenede Nationer, for at forebygge, hindre, standse og om muligt fjerne spredningsprogrammer, der giver anledning til bekymring i hele verden, samt ulovlig handel med og voldsom ophobning af SALW og ammunition hertil.

Unionen ønsker at støtte dette net på følgende måde:

— ved at tilrettelægge regelmæssige EU-seminarer og eventuelt ad hoc-møder for diplomater og akademiske eksperter om vigtige begivenheder og ikkespredning og nedrustning af masseødelæggelsesvåben og SALW med henblik på at forelægge rapporter og/eller henstillinger for repræsentanterne for HR

— ved at tilrettelægge større årlige konferencer og om nødvendigt forberedende møder med henblik på at forelægge rapporter og/eller henstillinger for repræsentanterne for HR

— ved fortsat at vedligeholde, forvalte og udvikle en internetplatform og relaterede sociale net til at lette kontakter og skabe en forskningsdialog inden for rammerne af nettet af ikkespredningstænketanke

— ved at fremme kompetencer og overførsel af knowhow om EU's ikkesprednings- og nedrustningspolitikker til hele Unionen og til tredjelande.

2. Nettets organisation

Nettet er åbent for alle relevante tænketanke og forskningsinstitutter i Unionen og associerede stater og respekterer fuldt ud de forskellige holdninger, der eksisterer i Unionen.

Nettet skal også fremover lette kontakterne mellem ikkestatslige eksperter, medlemsstaternes repræsentanter og EU-institutionerne. Nettet skal være parat til at indgå i et samspil med ikke-statslige aktører fra tredjelande i overensstemmelse med EU'S WMD- og SALW-strategier, der er baseret på multilateralisme og internationalt samarbejde. Nettets mandat skal dække ikkespredning af masseødelæggelsesvåben og deres fremføringsmidler, nedrustning samt spørgsmål vedrørende konventionelle våben, herunder SALW.

Deltagerne i Rådets relevante forberedende organer (CODUN/CONOP/COARM osv.) skal kunne konsultere nettet om ikkespredningsspørgsmål og spørgsmål vedrørende konventionelle våben, herunder SALW, og deres repræsentanter kan deltage i nettets møder. Nettets møder kan om muligt tilrettelægges i tilknytning til arbejdsgruppernes møder.

Nettet skal fortsat ledes af konsortiet, der er blevet dannet af FRS, HSFK/PRIF, IISS og SIPRI, og vil få til opgave at forvalte projektet i tæt samarbejde med HR's repræsentanter.

Konsortiet indbyder i samråd med HR's repræsentanter og medlemsstaterne deltagere, der har ekspertviden om ikkesprednings- og nedrustningspolitikker vedrørende masseødelæggelsesvåben og konventionelle våben, til ekspertseminarer og større årlige konferencer og opfordrer dem til at dele deres publikationer og aktiviteter på det dertil indrettede websted.

3. Projektbeskrivelse

3.1 Projekt 1: Tilrettelæggelse af tre årlige rådgivende møder og op til syv ad hoc-seminarer for diplomater og akademiske eksperter med en rapport og/eller henstillinger

3.1.1 Projektets formål

Formålet med de årlige rådgivende møder og ad hoc-seminarer er at fremme en sikkerhedsrelateret dialog mellem EU-eksperter, embedsmænd og akademikere om de aktuelle udfordringer inden for ikkespredning og nedrustning af masseødelæggelsesvåben, deres fremføringsmidler og konventionelle våben, herunder SALW. Seminarerne bør endvidere fremme samarbejdet i det europæiske net af uafhængige ikkespredningstænketanke, som er baseret i EU's medlemsstater.

3.1.2 Projektets resultater

— udveksling af information og analyse vedrørende aktuelle spredningstendenser mellem fagfolk og akademiske eksperter fra medlemsstaterne samt specialister fra EU-Udenrigstjenesten og andre EU-institutioner

— drøftelse af, hvordan Unionens politikker mod spredning bedst gennemføres

— fremme af et europæisk net af uafhængige ikkespredningstænketanke

— tilvejebringelse af konstruktiv feedback til Unionen om dens strategier mod spredning af masseødelæggelsesvåben og SALW fra uafhængige tænketanke i Unionen samt forslag fra fagfolk til tænketankene om de politisk mest relevante emner med henblik på yderligere forskning

— udpegning af relevante ikkesprednings- og nedrustningsspørgsmål til politikorienterede rapporter

— udarbejdelse af politikorienterede rapporter samt et sæt handlingsorienterede henstillinger til HR's repræsentanter. Disse rapporter formidles til de relevante EU-institutioner og medlemsstaterne.

3.1.3 Projektbeskrivelse

Projektet sørger for tilrettelæggelse af tre årlige rådgivende møder og op til syv ad hoc-ekspertseminarer med forberedelse af dertil knyttede rapporter og/eller henstillinger.

Dagsordenen for disse arrangementer udarbejdes i tæt samarbejde med Rådets FUSP-grupper inden for ikkespredning og nedrustning (CODUN/CONOP/CODUN rummet), SALW og overførsel af konventionelle våben (COARM og COARM ATT). Seminarerne skal tackle Unionens kort- og langsigtede udfordringer med hensyn til ikkespredning og nedrustning inden for følgende våbenkategorier: masseødelæggelsesvåben og deres fremføringsmidler, konventionelle våben inklusive SALW, og nye typer af våben og fremføringssystemer. Seminarerne skal navnlig give Unionens beslutningstagere mulighed for at fokusere på mere vidtgående udfordringer og tendenser i forbindelse med disse våben samt på andre spørgsmål, som ligger uden for deres normale arbejdsområde.

De årlige rådgivende møder varer halvanden dag og har deltagelse af op til 100 personer fra EU- tænketanke, medlemsstaterne og EU-institutioner, der er specialister inden for ikkespredning og konventionelle våben, herunder SALW. Disse seminarer tjener hovedsagelig et rådgivende formål mellem Unionens ikkespredningstænketanke, Unionen og dens medlemsstater.

Ad hoc-seminarerne varer op til 2 dage og har, alt efter den enkelte sag, deltagelse af op til 45 personer. Disse seminarer tjener hovedsagelig et rådgivende formål mellem Unionens ikkespredningstænketanke, Unionen og dens medlemsstater på et ad hoc-grundlag for at tackle vigtige begivenheder og EU's politiske valgmuligheder samt for at give EU-tænketanke, EU's medlemsstater og EU-institutionerne lejlighed til at nå ud til målgrupper i og uden for Unionen.

De årlige rådgivende møder afholdes i Bruxelles, men op til tre ad hoc-ekspertseminarer kan afholdes uden for Unionen.

3.2 Projekt 2: Tilrettelæggelse af en større årlig konference med en rapport og/eller henstillinger

3.2.1 Projektets formål

De større årlige ikkesprednings- og nedrustningskonferencer, hvori der deltager regeringseksperter og uafhængige tænketanke og andre specialister fra den akademiske verden i Unionen og associerede stater såvel som tredjelande, drøfter og identificerer yderligere foranstaltninger til bekæmpelse af spredning af masseødelæggelsesvåben og deres fremføringsmidler og dertil knyttede nedrustningsmål samt tackler udfordringer vedrørende konventionelle våben, herunder bekæmpelse af ulovlig handel med og voldsom ophobning af SALW og ammunition hertil. Som projektets flagskibsarrangement skal den årlige konference skabe øget international opmærksomhed omkring EU's WMD-ikkespredningsstrategi og EU-institutionernes gennemførelsesindsats samt beslægtet arbejde i uafhængige tænketanke og hos akademiske eksperter i medlemsstaterne.

De årlige konferencer skal også tjene til at fremme betydningen af og styrke forbindelserne mellem europæiske tænketanke med speciale inden for ikkespredning og medvirke til at forbedre kapaciteten i disse og andre institutioner, herunder i dele af verden, hvor der savnes en mere tilbundsgående ekspertise inden for ikkespredning.

De årlige konferencer og eventuelle forberedende møder skal behandle ikkespredningsspørgsmål, som har aktuel relevans for arbejdet i EU-Udenrigstjenesten. På grundlag af disse drøftelser og andet arbejde, som konsortiet holder opsyn med, vil der blive udarbejdet politikorienterede rapporter samt et sæt handlingsorienterede henstillinger til HR's repræsentanter. Rapporten udsendes til de relevante EU-institutioner og medlemsstaterne og gøres tilgængelig online.

3.2.2 Projektets resultater

— afholdelse af en stor europæiskledet ikkesprednings- og nedrustningskonference, der bliver hovedcentret for fremme af strategiske drøftelser om foranstaltninger til bekæmpelse af spredning af masseødelæggelsesvåben og deres fremføringsmidler og dertil knyttede nedrustningsmål til tackling af udfordringer vedrørende konventionelle våben, herunder bekæmpelse af ulovlig handel med og voldsom ophobning af SALW og ammunition hertil

— større synlighed og bevidsthed omkring Unionens politikker vedrørende masseødelæggelsesvåben og ikkespredning af SALW og kemiske, biologiske, radiologiske eller nukleare våben (CBRN) blandt embedsmænd, akademikere og civilsamfundet i tredjelande

— fremme af det europæiske net af uafhængige ikkespredningstænketanke og dets rolle og sammenhæng samt Unionens rolle på dette område og opbygning af ekspertviden om ikkespredning i lande, hvor en sådan er utilstrækkelig, bl.a. i tredjelande

— fremlæggelse af politikorienterede rapporter og/eller handlingsorienterede henstillinger, som kan forbedre gennemførelsen af EU's WMD- og SALW-strategier og udgøre et nyttigt springbræt for Unionens og det internationale samfunds ikkespredningsaktiviteter og aktiviteter vedrørende konventionelle våben

— større bevidsthed og viden i EU-institutionerne, medlemsstaterne, civilsamfundet og tredjelande om truslerne med relation til masseødelæggelsesvåben og deres fremføringsmidler, så de bedre kan foregribe situationerne.

3.2.3 Projektbeskrivelse

Projektet omfatter tilrettelæggelse af større årlige konferencer, evt. med forberedende møder, og udarbejdelse af dertil knyttede rapporter og/eller henstillinger

— en årlig konference af halvanden dags varighed i Bruxelles med deltagelse af op til 300 eksperter fra tænketanke og den akademiske verden og regeringer fra EU og associerede stater og tredjelande med speciale inden for ikkespredning, nedrustning, våbenkontrol og konventionelle våben, herunder SALW

— fokus på udviklingen af »næste generation« af specialister, herunder fra lande uden for Europa og Nordamerika, som vil blive indbudt til en ekstra dag før eller efter konferencen for specialundervisning og kontakter med de relevante EU-institutioner

— politikorienterede rapporter og/eller handlingsorienterede henstillinger, der vil kunne accelerere gennemførelsen af EU's WMD- og SALW-strategier.

3.3 Projekt 3: oprettelse og forvaltning af en hjælpetjeneste

3.3.1 Projektets formål

Oprettelsen og forvaltningen af en hjælpetjeneste i konsortiet for at yde ad hoc-ekspertise om hele spektret af ikkesprednings- og nedrustningsspørgsmål, herunder både ukonventionelle og konventionelle våben, vil præge og lette udformningen af EU-Udenrigstjenestens politiske indsats i forbindelse med specifikke og presserende emner.

3.3.2 Projektets resultater

— forvaltning af ad hoc-forskningsanmodninger med en svartid på højst to uger om specifikke spørgsmål på EU-Udenrigstjenestens anmodning

— fremme af en ad hoc-dialog om specifikke emner mellem konsortiets tænketanke og EU-Udenrigstjenesten

— mulighed for, at EU-Udenrigstjenesten kan bygge på konsortiets ad hoc-ekspertise og på forskningsbestemte ressourcer til kortfristede og lejlighedsvise anmodninger.

3.3.3 Projektbeskrivelse

Projektet skal levere op til tyve 5-10 siders ekspertdokumenter inden for en frist på to uger vedrørende aktuelle ikkesprednings- og nedrustningsspørgsmål, som EU-Udenrigstjenesten har anmodet om, baseret på en gennemgang af eksisterende akademisk litteratur (ikke original forskning)

3.4 Projekt 4: Forvaltning og udvikling af en internetplatform

3.4.1 Projektets formål

Vedligeholdelsen og udviklingen af et internetwebsted skal lette kontakterne mellem nettets møder og skabe en forskningsdialog mellem ikkespredningstænketankene. EU-institutionerne og medlemsstaterne vil også kunne drage fordel af et dedikeret websted, hvor nettets deltagere frit kan udveksle oplysninger, dele deres idéer og offentliggøre deres undersøgelser om ikkespredning af masseødelæggelsesvåben og deres fremføringsmidler og spørgsmål vedrørende konventionelle våben, herunder SALW. Webstedet vil fortsat blive suppleret med et e-nyhedsbrev. Projektet skal give en onlineopfølgning af arrangementerne og være et vindue for europæisk forskning. Det skal bidrage til en effektiv formidling af forskningsresultater i tænketankmiljøet og til regeringskredse. Dette skal føre til en bedre foregribelse af og øget viden om trusler med tilknytning til spredning af masseødelæggelsesvåben og deres fremføringsmidler og til konventionelle våben, herunder ulovlig handel med og voldsom ophobning af SALW og ammunition hertil.

3.4.2 Projektets resultater

— forvaltning af en platform, hvor ikkespredningstænketanke løbende kan dele deres uafhængige synspunkter på og analyser af spørgsmål vedrørende spredning af masseødelæggelsesvåben og konventionelle våben, herunder SALW

— udvidelse, forvaltning og ajourføring af det eksisterende net af uafhængige tænketanke

— fremme af en bedre forståelse af Unionens WMD- og SALW-ikkespredningsstrategier inden for civilsamfundet og en grænseflade mellem Unionen og nettet af tænketanke

— mulighed for frit og permanent at hente dokumenter fra nettets møder og fra uafhængige tænketanke, der gerne vil dele deres forskningsresultater gratis

— forøgelse af bevidsthed og viden i EU-institutionerne, medlemsstaterne, civilsamfundet og tredjelande om truslerne med relation til konventionelle våben, masseødelæggelsesvåben og deres fremføringsmidler, så de bedre kan foregribe situationerne.

3.4.3 Projektbeskrivelse

— Anvendelse af en teknologi af social netværksservicetypen kunne, når det er muligt og hensigtsmæssigt, udvikles for at muliggøre en aktiv onlinekommunikation og udveksling af oplysninger mellem nettets deltagere i et velkendt miljø

— konsortiet, som er ansvarligt for projektet, vil skulle sørge for webhosting, webdesign og den tekniske vedligeholdelse af webstedet

— EU-politikker vedrørende spredning af masseødelæggelsesvåben og konventionelle våben, herunder SALW, vil løbende blive fulgt og støttet med passende dokumentation

— publikationer fra konsortiet vil blive fremmet og støttet med specifikke historiske oversigter

— konferencer tilrettelagt af konsortiet vil blive fremmet og viderebragt på webstedet (baggrundspapirer, dagsordener, præsentationer, eventuelt videooptagelser af åbne møder)

— et e-nyhedsbrev vil hver anden måned blive offentliggjort, der dækker institutionelle nyheder om ikkespredning i Unionen og følger det akademiske arbejde på nettets forskningscentre

— særlige rapporter vil hver måned blive offentliggjort om aktuelle emner vedrørende spredning af masseødelæggelsesvåben og konventionelle våben, herunder SALW.

3.5 Projekt 5: Publikationer

3.5.1 Projektets formål

— levere op til tyve politikpapirer om ikkespredning af masseødelæggelsesvåben, deres fremføringsmidler, SALW og nedrustning

— stille information og analyser til rådighed, som kan forstærke en politisk og sikkerhedsrelateret dialog om foranstaltninger til bekæmpelse af spredningen af masseødelæggelsesvåben og deres fremføringsmidler, primært fra eksperter, forskere og akademikere

— tilvejebringe en ressource, som deltagerne i de relevante forberedende organer i Rådet kan anvende som baggrundsorientering for deres drøftelser om EU's ikkespredningspolitik og praksis

— komme med idéer, information og analyse, som kan være med til at udvikle ikkespredningstiltag på EU-niveau.

3.5.2 Projektets resultater

— forstærke en politisk og sikkerhedsrelateret dialog om foranstaltninger til bekæmpelse af spredningen af masseødelæggelsesvåben og deres fremføringsmidler, primært af eksperter, forskere og akademikere

— skabe øget bevidsthed, viden og forståelse i civilsamfundet og blandt regeringer om spørgsmål vedrørende EU's ikkesprednings- og nedrustningspolitikker

— give HR, EU-institutionerne og medlemsstaterne politiske og/eller operationelle politiske valgmuligheder

— komme med idéer, information og analyse, som kan være med til at udvikle ikkespredningstiltag på EU-niveau.

3.5.3 Projektbeskrivelse

Projektet sørger for udarbejdelse og publikation af op til tyve politikpapirer. Disse politikpapirer udarbejdes eller bestilles af konsortiet og repræsenterer ikke nødvendigvis EU-institutionernes og medlemsstaternes synspunkter.

Politikpapirerne behandler emner inden for konsortiets mandat. I hvert papir opstilles der politiske og/eller operationelle politikvalgmuligheder.

Politikpapirerne anvender et format og en stil, så de er tilgængelige og letlæselige for målgrupperne.

Alle politikpapirer vil blive offentliggjort på konsortiets websted.

3.6 Projekt 6: Uddannelse

3.6.1 Projektets formål

— opbygge kapacitet hos næste generation af forskere og fagfolk inden for ikkespredningspolitik og -programplanlægning

— uddybe kendskabet til EU's ikkesprednings- og nedrustningspolitikker i hele Unionen og i tredjelande

— opbygge netværk af unge fagfolk og akademikere på regionalt niveau, hvor Unionen har en stærk interesse i ikkespredning

— forny og udvide ekspertisen om masseødelæggelsesvåben og SALW i Unionen og partnerlande

— tilføre Unionens institutioner, medlemsstater og EU's ikkespredningsnet friske idéer og analyse om ikkespredning.

3.6.2 Projektets resultater

— fastlægge et grundlag for et onlineuddannelsesværktøj med en tilgængelig modellæseplan om ikkesprednings- og nedrustningsspørgsmål, der skal tages i brug 24 måneder efter kontraktens start

— styrke kapaciteten hos næste generation af forskere og fagfolk inden for ikkespredningspolitik og -programplanlægning

— uddybe kendskabet til EU's ikkesprednings- og nedrustningspolitikker i hele Unionen og i tredjelande

— opbygge netværk af unge fagfolk og akademikere og fremme praktisk samarbejde

— styrke ekspertisen om spørgsmål vedrørende ikkespredning og nedrustning af masseødelæggelsesvåben og SALW i Unionen og tredjelande

— give EU-institutioner, medlemsstater, partnerlande og EU's ikkespredningsnet et friskt input om ikkespredning.

3.6.3 Projektbeskrivelse

Konsortiet skal anvende dette projekt til at uddanne op til 48 kandidatstuderende eller unge diplomater, hver i en periode på op til 3 måneder. Praktikordningen kombinerer foredrag, debatseminarer, struktureret læsning og projektintegration i mindst to af institutterne i konsortiet. Læseplanen kombinerer kortere moduler for at være så fleksibel som nødvendigt. Alle studerende vil blive indbudt til de konferencer og seminarer, der tilrettelægges af konsortiet.

Projektets endegyldige mål er at fastlægge grundlaget for et onlineuddannelsesværktøj med en tilgængelig modellæseplan om spørgsmål vedrørende ikkespredning og nedrustning. Dette onlineuddannelsesværktøj skal omfatte hele spektret af spørgsmål vedrørende konventionelle og ikkekonventionelle våben og skal kunne tilpasses forskellige målgrupper (unge diplomater, journalister, kandidat- og ph.d.-studerende fra europæiske og ikkeeuropæiske lande). Der kan afhængigt af indholdets følsomme karakter blive behov for sikkerhedsgodkendelser på et passende niveau. Onlineuddannelsesværktøjet bør også kunne integreres i universiteternes kandidatprogrammer og typisk være af en længde på samlet set 15 undervisningstimer. Det giver point svarende til et kandidatkursus på ét semester og dækker samtidig andre målgruppers krav.

4. Varighed

Den samlede anslåede varighed af projekternes gennemførelse er 36 måneder.

5. Begunstigede

5.1 Direkte begunstigede

Såvel statslige som ikkestatslige aktørers spredning af masseødelæggelsesvåben er i den europæiske sikkerhedsstrategi og i EU's WMD-ikkespredningsstrategi udpeget som den potentielt største trussel mod Unionens sikkerhed. Tilsvarende erkendes det i EU's SALW-ikkespredningsstrategi, at ulovlig handel med og voldsom ophobning af SALW og ammunition hertil udgør en alvorlig trussel for den internationale fred og sikkerhed. De foreslåede projekter tjener de formål, der er opstillet for FUSP, og medvirker til at opfylde de strategiske mål, der er fastsat i den europæiske sikkerhedsstrategi.

5.2 Indirekte begunstigede

Følgende er indirekte begunstigede af projekterne:

a) Uafhængige tænketanke og akademikere fra Unionen og tredjelande, som er specialiseret i spørgsmål vedrørende ikkespredning og konventionelle våben, herunder SALW

b) EU-institutionerne, herunder uddannelsesinstitutioner, studerende og alle andre modtagere af onlineundervisningsværktøjet

c) medlemsstaterne

d) tredjelande.

6. Tredjepartsdeltagere

Projekterne finansieres fuldt ud ved denne afgørelse. Eksperterne fra nettet kan betragtes som tredjepartsdeltagere. De arbejder i overensstemmelse med deres normale regler.

7. Procedure, koordination og styringskomitéen

Styringskomitéen for dette projekt består af en repræsentant for HR og for gennemførelsesinstansen, jf. punkt 8. Styringskomitéen fører regelmæssigt, mindst hvert halve år, tilsyn med gennemførelsen af denne afgørelse, bl.a. ved hjælp af elektroniske kommunikationsmidler.

8. Gennemførelsesinstans

Den tekniske gennemførelse af denne afgørelse varetages af konsortiet, der udfører sin opgave under HR's tilsyn. Konsortiet skal under udførelsen af sine aktiviteter samarbejde med HR, medlemsstaterne, andre deltagende stater og eventuelle relevante internationale organisationer.